郡圃欄梅分韻得手字同寮邀飲
作者：蕭立之
朝代：宋

paragraphs: 江南不見梅花久，一夜寒香吹戶牖。
明朝十客山下亭，萬里春風一杯酒。
霜痕卷水天不動，月逼雲收凈如帚。
花枝圍燭白紅吐，艷歌聒醉棲烏走。
坐窗不遨今幾日，簿書厭人目生垢。
茲晨不待折簡招，行車纍纍魚貫柳。
廣文玉碎磨不磷，令尹風生談滿口。
幕中佳士檄颯颯，著我其間慚老醜。
龍門風流千載事，歐梅賓客文禧守。
便須畫作欄梅圖，却恨丹青無好手。